b"\n_START_ARTICLE_\nModra jama, Malta\n_START_PARAGRAPH_\nModra jama (malte\xc5\xa1ko Ta\xc4\xa7t il-\xc4\xa6nejja, angle\xc5\xa1ko Blue Grotto) je jama na Malti na jugozahodu otoka blizu \xc5\xbburrieqa in je dostopna samo po morju._NEWLINE_Zahodno od Wied i\xc5\xbc-\xc5\xbburrieqa je fjordu podoben zaliv, kamor je mogo\xc4\x8de priti prek \xc5\xbburrieqa in kamor vozijo turisti\xc4\x8dni \xc4\x8dolni v mirnem morju mimo prvega dela \xc4\x8deri, preden pridejo do ve\xc4\x8d jam._NEWLINE_Sistem jam sestavlja \xc5\xa1est dvoran, od katerih je Modra jama najve\xc4\x8dja in najveli\xc4\x8dastnej\xc5\xa1a. Nastale so v stoletjih vztrajnega delovanja valov in drugih naravnih elementov. Pri doma\xc4\x8dinih je zaradi monumentalnega vhodnega oboka znana kot Ta\xc4\xa7t il-\xc4\xa6nejja ('pod obokom'). Dolga je pribli\xc5\xbeno 90 m, visoka 40 m in ima dva vhoda. Voda je zelo jasna in se ble\xc5\xa1\xc4\x8di v son\xc4\x8dni svetlobi nebesno modro. To je posledica modrozelenih cepljivk. V\xc4\x8dasih je videti oran\xc5\xbene barvne lise, ki niso korale, kot v\xc4\x8dasih trdijo poveljniki, temve\xc4\x8d vrsta alg. Nebo ka\xc5\xbee belo pe\xc5\xa1\xc4\x8deno morsko dno, ki daje svetlo barvo kobalta, medtem ko jame zrcalijo oran\xc5\xbeno, vijoli\xc4\x8dno in zeleno glede na minerale in alge v skalah. Ta posebni spektakel barv je vsak dan viden od son\xc4\x8dnega vzhoda do okoli 13. ure in je skupaj z belo peno valov, ki butajo ob pe\xc4\x8dine, izredno fotografsko ozadje._NEWLINE_Jama je izjemno priljubljena, saj jo obi\xc5\xa1\xc4\x8de okoli 100.000 turistov letno, tudi potaplja\xc4\x8de. Prikazana je bila tudi v filmu Troja (2004), v katerem je igral Brad Pitt._NEWLINE_\xc4\x8ce je morje preve\xc4\x8d nemirno ali \xc4\x8de ni dovolj \xc4\x8dasa za izlet z ladjo, se da po cesti pripeljati na ogledno plo\xc5\xa1\xc4\x8dad, od koder je znamenitost prav tako vidna."